b'\n_START_ARTICLE_\nKari Neilimo\n_START_PARAGRAPH_\nKari Kullervo Neilimo (s. 31. maaliskuuta 1944 Viipuri) on suomalainen vuorineuvos. Taloustieteiden tohtori Neilimo on toiminut muun muassa kolmen yliopiston professorina, Suomen Osuuskauppojen Keskuskunnan (SOK) p\xc3\xa4\xc3\xa4johtajana ja Yleisradion sek\xc3\xa4 Tampereen yliopiston hallitusten puheenjohtajana. H\xc3\xa4n on toiminut my\xc3\xb6s Suomen vapaamuurareiden yhdyskuntasuhteiden suurneuvojana.\n_START_SECTION_\nUra\n_START_PARAGRAPH_\nNeilimo on koulutukseltaan taloustieteiden tohtori, joksi h\xc3\xa4n valmistui vuonna 1975 Tampereen yliopistosta. H\xc3\xa4nen v\xc3\xa4it\xc3\xb6skirjansa on nimelt\xc3\xa4\xc3\xa4n Kehitysaluepoliittisten toimenpiteiden yritystaloudellinen tehokkuus. Akateemisella urallaan Neilimo on toiminut liiketalouden professorina Lapin korkeakoulussa (1989\xe2\x80\x931991), Lappeenrannan teknillisess\xc3\xa4 korkeakoulussa (1991\xe2\x80\x932000) ja Tampereen yliopistossa (2000\xe2\x80\x932002). H\xc3\xa4n on ty\xc3\xb6skennellyt my\xc3\xb6s muun muassa tutkijana ja lehtorina Vaasan kauppakorkeakoulussa sek\xc3\xa4 taloustieteen lehtorina ja laskentatoimen apulaisprofessorina Tampereen yliopistossa._NEWLINE_Vuodesta 1991 Neilimo oli Suomen Osuuskauppojen Keskuskunnan (SOK) hallintoneuvoston puheenjohtaja. Elokuussa 2002 h\xc3\xa4nest\xc3\xa4 tuli SOK:n p\xc3\xa4\xc3\xa4johtaja Jere Lahden j\xc3\xa4lkeen ja h\xc3\xa4n toimi teht\xc3\xa4v\xc3\xa4ss\xc3\xa4 hein\xc3\xa4kuun loppuun 2007, jolloin siirtyi el\xc3\xa4kkeelle. Neilimo aloitti S-ryhm\xc3\xa4ss\xc3\xa4 vuonna 1988, jolloin h\xc3\xa4nest\xc3\xa4 tuli Pirkanmaan Osuuskaupan hallituksen j\xc3\xa4sen. Neilimolle my\xc3\xb6nnettiin vuorineuvoksen arvonimi vuonna 2007.\n_START_SECTION_\nLuottamustoimia\n_START_PARAGRAPH_\nNeilimo toimi Yleisradion hallituksen puheenjohtajana vuosina 2008\xe2\x80\x932014. Ennen puheenjohtajanimityst\xc3\xa4 Neilimo oli ollut Ylen hallituksen j\xc3\xa4sen vajaan vuoden. H\xc3\xa4nen muita luottamusteht\xc3\xa4vi\xc3\xa4\xc3\xa4n ovat olleet muun muassa Kaupan Liiton hallituksen, HelsinkiMission valtuuskunnan sek\xc3\xa4 Suomen Punaisen Ristin H\xc3\xa4meen piirin hallituksen puheenjohtajuudet. Syyskuussa 2009 h\xc3\xa4net valittiin Tampereen yliopiston hallituksen puheenjohtajaksi, mutta puheenjohtajuus j\xc3\xa4i yhteen kauteen. Huhtikuusta 2010 l\xc3\xa4htien Neilimo on toiminut investointipankki Aalto Capitalin senior advisor -neuvonantajana. Vuonna 2016 Neilimo aloitti hallituksen puheenjohtajana pirkanmaalaisessa kiinteist\xc3\xb6alan p\xc3\xa4\xc3\xa4omasijoitusyhti\xc3\xb6 Kiinteist\xc3\xb6tarina Oy:ssa. Neilimo on S\xc3\xa4rk\xc3\xa4nniemi Oy:n hallituksen j\xc3\xa4sen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nNeilimo on ollut naimisissa vuodesta 1968 ja h\xc3\xa4nell\xc3\xa4 on kolme aikuista lasta.'